
ACORD 198/2007, DE 13 DE JUNY, DEL PLE DEL CONSELL DE L’AUDIOVISUAL DE CATALUNYA

Expedient núm. 18/A/2006. Sol·licitud d’autorització per a la renovació de la concessió de radiodifusió sonora en ones mètriques amb modulació de freqüència corresponent a la localitat de Cervera (99.2 MHz).

1. Antecedents

I. El 3 gener de 2006 va entrar en vigor la Llei 22/2005, de 29 de desembre, de la comunicació audiovisual de Catalunya (LCA), la disposició transitòria cinquena de la qual estableix que els expedients administratius que esdevinguin competència, per raó de la matèria, del Consell de l’Audiovisual de Catalunya, i que s’iniciïn a partir de l’entrada en vigor de la Llei s’han d’adreçar directament al Consell.

II. El 22 de maig de 2006 va tenir entrada en aquest Consell (registre d’entrada 1136/2006) un escrit del llavors conseller primer per a l’emissió del corresponent informe previ i vinculant en relació amb la sol·licitud de renovació de la concessió de radiodifusió sonora en freqüència modulada de la localitat de Cervera (99.2 MHz) presentada per la seva titular, Ona Catalana, SA.

Amb aquest escrit es va acompanyar la corresponent documentació.

El 26 de juny de 2006 el Consell va remetre un escrit (registre de sortida 1089/2006) a la Subdirecció General de Mitjans Audiovisuals declarant-se competent per resoldre l’expedient i sol·licitant l’expedient administratiu. A més, el 28 de juny de 2006 el Consell va remetre un escrit (registre de sortida 1098/2006) a la societat sol·licitant fent-li saber aquesta declaració de competència i sol·licitant diversa documentació.

III. El 26 de setembre de 2006 el Tribunal Constitucional va dictar provisió mitjançant la qual s’admetia a tràmit el recurs d’inconstitucionalitat presentat per l’Advocat de l’Estat, en data 1 d’agost de 2006, en representació del President del Govern, contra diversos preceptes de la Llei 22/2005, de 29 de desembre, de la comunicació audiovisual de Catalunya (LCA) i mitjançant la qual es tenia per invocat per part del President del Govern l’article 161.2 de la Constitució. En conseqüència, conforme el que disposa l’article 30 de la LOTC, el Tribunal Constitucional va suspendre la vigència i aplicació dels preceptes impugnats, des de la data en que es va interposar el recurs d’inconstitucionalitat per les parts del procés i des del dia de la publicació en el BOE per a tercers. Com a conseqüència d’aquest fet va quedar suspesa la competència del Consell de l’Audiovisual de Catalunya per tramitar i resoldre sobre les sol·licituds que havien esdevingut competència seva, per raó de la matèria.

IV. En data 18 de gener de 2007 el Tribunal Constitucional va dictar interlocutòria mitjançant la qual s’acordava aixecar la suspensió dels preceptes impugnats de la LCA, llevat la de l’article 56, que prohibeix la transmissió de les llicències per a la prestació del serveis de comunicació regulats a la pròpia Llei i la de la disposició transitòria segona (BOE núm.31 de 5 de febrer de 2007).

V. El 21 de febrer de 2007, el Consell de l’Audiovisual de Catalunya va remetre a la societat sol·licitant (Ona Catalana, SA) amb registre de sortida 366/2007, un ofici recordatori per al lliurament de la informació sol·licitada. Aquest ofici es va atendre per part d’Ona Catalana, SA mitjançant escrit de 14 de març de 2007 (registre d’entrada 546/2007 de 16 de març), amb aportació de la informació sol·licitada.

VI. Vist l’informe dels serveis del Consell de l’Audiovisual de Catalunya.

2. Consideracions jurídiques

2.1. Competència del Consell de l’Audiovisual de Catalunya i normativa aplicable

D’acord amb el què va establir la Resolució 3/VI del Parlament de Catalunya, de data 15 de desembre de 1999, sobre els mitjans audiovisuals de Catalunya, la LCA defineix al Consell com una veritable autoritat reguladora independent que acomplís les funcions de vigilància i de control sobre el sector audiovisual i, pel que fa a l’objecte d’aquest Acord, l’article 55.2 LCA atribueix al Consell la competència per a renovar les llicències per a la prestació de serveis de comunicació audiovisual.

2.2. Títol habilitant la renovació del qual és objecte d’aquest informe i societat sol·licitant

La concessió sotmesa a sol·licitud de renovació objecte d’aquest informe, va ser adjudicada a la societat Ràdio 13 de Catalunya, SA mitjançant Acord del Govern de la Generalitat de Catalunya de 30 de maig de 1995.

Amb posterioritat a aquesta adjudicació, Ràdio 13 de Catalunya, SA va transmetre la titularitat de l’esmentada concessió a la societat Ràdio Cervera, SA, operació que el Govern de la Generalitat de Catalunya va autoritzar mitjançant Acord de 9 de novembre de 1999.

Novament, la concessió es va transmetre en favor de la Societat Ona Catalana, SA, que n’és la titular actual, operació que el Govern de la Generalitat de Catalunya va autoritzar mitjançant l’Acord de 6 de juliol de 2004. 

Ona Catalana, SA és una societat anònima el capital de la qual pertany íntegrament a Sociedad Española de Radiodifusión, SA (Ser).

El capital de Ser està composat pels accionistes i participacions següents:

a) Sociedad de Servicios Radiofónicos Unión Radio, SL: 99,99%, i

b) Promotora de Publicaciones, SL: 0,01%, 

Alhora, el capital de Sociedad de Servicios Radiofónicos Unión Radio, SL es distribueix de la forma següent:

a) Promotora de Informaciones, SA (Prisa): 80%; i

b) Grupo Godó de Comunicación, SA: 20%

S’ha de tenir en compte que tant Ona Catalana, SA com Sociedad Española de Radiodifusión Sonora, SA (Ser) formen part del grup de comunicació Prisa, integrat per diverses societats i que  és propietari i controla diversos mitjans de comunicació tant escrits com audiovisuals a tot l’Estat espanyol amb una important presència en tot l’Estat.

Així mateix, d’acord amb la informació que inclouen les diverses declaracions aportades pel prestador de serveis, i de la que disposa aquest Consell, es pot detallar que tant la Societat Ona Catalana, SA com la Sociedad Española de Radiodifusión, SA són titulars, directa i indirectament, de diverses concessions de ràdio analògica i digital i de televisió analògica i digital amb cobertura que incideix en la zona de servei a què es refereix la renovació sol·licitada (Cervera).

2.3. No concurrència de causes de denegació 

L’article 55 LCA és el precepte que regula la vigència de les llicències per a la prestació de serveis de comunicació audiovisual (que inclou, òbviament les de ràdio i s’ha d’entendre aplicable, fins que no es resolgui el recurs d’inconstitucionalitat a què s’ha fet referència anteriorment, a les concessions per a la prestació del servei de radiodifusió sonora en ones mètriques amb modulació de freqüència per a emissores comercials atorgades a l’empara de la normativa bàsica i la normativa anteriorment vigent de la Generalitat de Catalunya), que s’estableix per deu anys.

El Consell de l’Audiovisual de Catalunya pot autoritzar-ne la renovació per un o dos períodes iguals al de la seva durada, sempre que és compleixin les condicions establertes per la Llei, o dit d’una altra forma, sempre que no existeixi una causa de denegació.

El mateix article 55 LCA, en el número 4 recull aquestes causes de denegació, en els termes següents: “4. Són causes de denegació de la renovació de la llicència: a) l’afectació de la garantia del pluralisme, d’acord amb el que estableix aquesta llei; b) la modificació de l’objecte de la llicència per nova planificació de l’espectre radioelèctric per part de l’autoritat competent; c) la situació financera del titular quan no garanteixi  la continuïtat del projecte; d) l’incompliment reiterat de les condicions de la llicència degudament acreditat; e) el fet d’haver estat sancionat més de dues vegades per dues infraccions greus o una de molt greu, d’acord amb el què estableix aquesta llei”.
Pel que fa a la normativa bàsica, la disposició addicional sisena 2.a) de la Llei 31/1987, de 18 de desembre, d’ ordenació de les telecomunicacions (LOT) estableix  que “La concesión se otorgará por un plazo de diez años y se renovará sucesivamente por períodos iguales, salvo que el titular haya incumplido alguna de las obligaciones esenciales de la concesión o haya sido condenado mediante sentencia firme por vulnerar algún derecho fundamental. Lo dispuesto en este apartado se entiende sin perjuicio de las condiciones impuestas por el ordenamiento respecto de los títulos habilitantes para el uso del dominio público radioeléctrico”.
De l’anàlisi de la documentació aportada i de l’expedient administratiu corresponent, no es desprèn l’existència de cap causa que justifiqui la denegació de la renovació.

2.4. La causa específica de l’article 55.4 a) LCA: l’afectació de la renovació en la garantia de pluralisme

Especial rellevància mereix l’anàlisi de l’afectació de la garantia del pluralisme de la renovació sol·licitada ja què, com s’ha exposat, d’acord amb el què estableix l’article 55.4.a) LCA és una causa expressa de denegació de la renovació del títol: per una banda aplicant els límits a la concentració que determina la legislació bàsica estatal, que en el cas que ens ocupa són els que estableix l’apartat 1 d) i e) de la disposició addicional sisena LOT en la última redacció atorgada per la Llei 10/2005, de 14 de juny, de mesures urgents per a l’impuls de la televisió digital terrestre, de liberalització de la televisió per cable i de foment del pluralisme; i, per una altra banda, els límits que estableixen l’article 40.2 i 3 en relació amb l’article 43 de la pròpia LCA.

Un cop analitzada la presència de la Societat Ona Catalana, SA i de la Sociedad Española de Radiodifusión, SA en la zona de servei de Cervera, en relació amb l’oferta que s’hi troba a disposició dels ciutadans, es pot concloure el següent:

A) pel que fa als límits que estableix la LOT: 

a) en relació amb les emissores de ràdio analògiques, és d’aplicació el límit segons el qual “en una misma comunidad autónoma ninguna persona física o jurídica podrá controlar más del 40% de las concesiones existentes en ámbitos en las que sólo tenga cobertura una concesión”, perquè a la zona de servei de Cervera només hi ha una concessió planificada; per tant, si tenim en compte que a Catalunya existeixen 37 zones de servei en tecnologia analògica en aquesta situació (es tracta de les zones de servei  següents: Balaguer, Banyoles, Berga, Blanes, la Bisbal, Cambrils, Castell d’Aro, Cervera, Gandesa, la Jonquera, Lloret de Mar, Martorell, el Masnou, Mataró, Miralcamp, Montblanc, Móra d’Ebre, Olot, Palamós, Pont de Suert, Ripoll, Roses, Rubí, Sant Carles de la Ràpita, Santa Coloma de Farners, Sitges, Solsona, Sant Celoni, Sant Feliu de Guíxols, Sant Feliu de Llobregat, Sant Sadurní, Tàrrega, Tremp, Valls, el Vendrell, Vilafranca del Penedès, Vila-seca i Salou) i d’aquestes 37, es comptabilitzen 10 emissores propietat directa o indirecta o participades majoritàriment per Ona Catalana, SA, Sociedad Española de Radiodifusió Sonora, SA (Ser) o altres societats del grup, concretament a les zones de servei següents: Berga, Cambrils, Cervera, Gandesa, Martorell, Palamós, Roses, Santa Coloma de Farners, Vilafranca del Penedès i Vila-seca i Salou. Per tant, aquest nombre d’emissores no excedeix del 40% establert per la Llei, del total de les 37 esmentades. 

b) i pel que fa a la ràdio digital, són d’aplicació els altres dos límits a què s’ha fet al·lusió, és a dir, no més del 50% del total per zones de servei ni més de 5 concessions: aquests límits no s’excedeixen en aquest cas, ja què la Societat Ona Catalana, SA és propietària d’1 concessió de ràdio digital d’àmbit nacional que inclou la zona de servei de Cervera, de les 12 que s’hi ofereixen i Sociedad Española de Radiodifusión, SA (Ser) participa majoritàriament en una concessionària de ràdio digital d’àmbit estatal que inclou la zona de servei de Cervera, de les 12 que s’hi ofereixen.

Pel que fa al límit aplicat a les ràdios analògiques no procedeix la seva aplicació en el cas de les digitals perquè no n’hi ha cap zona de servei amb només una concessió amb aquesta tecnologia.

Per tant, la renovació sol·licitada no afecta a la garantia de pluralisme en la zona de servei implicada (Cervera)  pel que fa al límits que preveu la normativa bàsica.

B) Pel que fa als límits que es preveuen a l’article 40.2 i 3 en relació amb l’article 43 de la LCA la renovació sol·licitada tampoc no afecta a la garantia de pluralisme en la zona de servei implicada (Cervera) ja què els mitjans dels quals són propietàries directament o indirectament o participen Ona Catalana, SA o Sociedad Española de Radiodifusión Sonora, SA (Ser) suposen un 6%, que representen els 5 mitjans propietat directament o indirectament d’Ona Catalana, SA i/o Sociedad Española de Radiodifusión Sonora, SA (Ser) en relació amb els 83 mitjans, tant analògics com digitals, que constitueixen el total de l’oferta en aquesta zona de difusió.

2.5. Règim jurídic aplicable al títol habilitant com a conseqüència de la renovació

Finalment, cal palesar que el règim substantiu aplicable a la concessió des de la data de renovació és el que estableix la LCA i resta de normativa vigent, així com els compromisos particulars assolits per la concessionària.

A més, la societat adquirent resta obligada a respectar els paràmetres tècnics assignats a la ràdio en el moment de l’adjudicació.

Per tot l’exposat, el Ple del Consell de Audiovisual de Catalunya adopta els següents:

ACORDS
1. Atorgar l’autorització per a la renovació de la concessió de radiodifusió sonora en ones mètriques amb modulació de freqüència corresponent a la localitat de Cervera (99.2 MHz) sol·licitada per la seva actual titular, Ona Catalana, SA, palesant que el règim substantiu aplicable a la concessió des de la data de renovació és el que estableix la LCA i la resta de la normativa vigent, així com els compromisos particulars assolits per la concessionària.
2. Notificar aquest Acord a Ona Catalana, SA i a la Direcció General de Comunicació i Serveis de Difusió Audiovisuals del Departament de Cultura i Mitjans de Comunicació.
Barcelona, 13 de juny de 2007

Josep M. Carbonell i Abelló



Dolors Comas d’Argemir i Cendra

President

